**Pokyny Obchodnej akadémie, Bolečkova 2, Nitra na zaistenie bezpečnosti a ochrany zdravia žiakov pri výchove a vzdelávaní počas obdobia pandémie**

1.Otvorenie školského roka sa bude konať dňa 2.9. 2020 o 9.00 hod. v areáli školy. Nakoľko nie je povolené, aby sa žiaci zhromažďovali, žiadam o dodržiavanie nasledujúcich pokynov:

* Po vstupe cez bránu školy sa žiaci presunú na školské ihrisko v zadnej časti areálu, kde sa postavia do priestoru, určeného pre ich triedu. Nezhromažďujú a nepremiešavajú sa so žiakmi z iných tried. Počkajú na svojho triedneho učiteľa.
* Žiaci 1. ročníka sa presunú do vymedzeného priestoru označeného 1. ročník, kde budú zaradení do tried. Využívajú celý určený priestor, nezhromažďujú sa na jednom mieste.
* Všetci žiaci musia priniesť vyplnené čestné prehlásenia o zdravotnom stave a dotazníky, odovzdajú ich svojim triednym učiteľom. Tlačivá sú prílohou týchto pokynov, žiaci si ich vytlačia. V prípade, že nemajú možnosť tlačivo vytlačiť, môžu si ho vyzdvihnúť na vrátnici školy počas pracovných dní v čase od 9.00 – 12.00 hod.
* Triedni učitelia žiakom poskytnú pokyny a usmernenia k ďalšiemu vyučovaniu, následne žiaci môžu odísť domov.
* Žiaci sa nezhromažďujú pred dverami sekretariátu, ani na chodbách, všetky potrebné doklady ako potvrdenia o návšteve školy a pod. vybavujú cez svojho triedneho učiteľa.
* Prihlášku na stravovanie, ako aj ďalšie pokyny vedúcej školskej jedálne žiaci nájdu na webe školy v časti Školské stravovanie.
* Ak to vzdialenosť a zdravotný stav žiaka dovoľuje, na presun do školy a zo školy odporúčame pešiu prechádzku namiesto jazdy preplneným autobusom.

2. Pokyny platné od 3.9 2020 do 16.9 2020 vrátane:

* Pri vstupe do budovy sa vykoná ranný filter, žiakom bude meraná telesná teplota. V prípade, že bude nameraná zvýšená teplota, meranie sa bude opakovať v 5-minútových intervaloch. Ak bude aj po treťom meraní zvýšená teplota (37,2 °C a viac), žiak nebude vpustený do budovy školy.
* Pri vstupe do budovy školy žiak použije dezinfekciu, ktorá sa nachádza v každom pavilóne.
* Na evidovanie dochádzky sa používajú čipovacie zariadenia v pavilónoch B a D.
* Žiak predloží písomné čestné prehlásenie po každom prerušení dochádzky v trvaní viac ako tri dni, odovzdá ho svojmu triednemu učiteľovi,
* Žiaci dodržiavajú vzájomné rozostupy medzi sebou v triedach počas vyučovania, aj počas presunu na chodbách.
* Počas vyučovania v učebniach dbajú na pravidelné intenzívne vetranie,
* Do 16.9 2020 majú žiaci povinnosť používať rúško vo všetkých vnútorných priestoroch školy, teda aj počas presunu chodbami a počas vyučovania v triede.
* Žiak je povinný priniesť si každý deň do školy 2 rúška a papierové vreckovky.
* Odporúčame tráviť veľkú prestávku vonku v areáli školy. Počas krátkych prestávok sa žiaci zdržiavajú v triedach, nezhromažďujú sa na chodbách a nemiešajú sa so žiakmi z iných tried.
* Žiaci dodržiavajú pravidlo R-O-R (rúško, odstup, ruky) a hygienické pravidlá pri kašľaní a kýchaní.
* Prísne sa zakazuje plytvať dezinfekčnými a hygienickými prostriedkami!!!
* Žiak, ktorý vykazuje niektorý z možných príznakov COVID-19, si bezodkladne nasadí rúško a bude umiestnený do samostatnej izolačnej miestnosti. Škola bude kontaktovať zákonných zástupcov, ktorí si ho bezodkladne vyzdvihnú.
* Ak má žiak podozrenie alebo potvrdené ochorenie na Covid-19, bezodkladne o tom informuje triedneho učiteľa a riaditeľa školy.
* Ak sa u žiaka vyskytne podozrenie alebo potvrdenie nákazy Covid-19 počas vyučovania, škola bude postupovať podľa usmernenia MŠVVaŠ SR a ÚVZ SR, časť Oranžová a Červená fáza. Všetky pokyny nájdu žiaci na hlavnej nástenke, aj na webe školy.
* Žiaci sú povinní dodržiavať všetky uvedené opatrenia a tiež pravidelne sledovať webovú stránku školy, hlavnú nástenku a edupage, kde budú zverejňované aktuálne usmernenia.
* Uvedené opatrenia sa môžu podľa potreby predĺžiť.

V Nitre 24.8. 2020

 Mgr. Renáta Košovičová

riaditeľka školy